કહેવાય છે ને કે અમુક મુશ્કેલીના સમયે નસીબ પણ યારી ન આપે. સાઈકલ લીધી પણ ટાયરમાં પંક્ચર ! તેના મોઢામાંથી ઊંડો નિઃશ્વાસ સરી પડ્યો – હવામાં ભળી ગયો. હવે શું કરે? વાસણ-સામાન બધું સાઈકલ પર ભરાવીને પહોંચ્યો સાઈકલવાળાની દુકાને. પંક્ચર કરાવ્યું. ત્યાં તો ઘણું મોડું થઈ ગયું હતું. અંધારું થઈ ગયું હતું, છતાં ઘરમાં તો ક્યાં કોઈ ચિંતા કરનારું હતું? અરજણ ક્યારે જાય, ક્યારે આવે, તબિયત કેવી… એની કોઈને હવે દરકાર જ નહોતી.